鍾離中散草書
作者：周行己
朝代：宋

paragraphs: 學書如學禪，心悟筆自到。
若非賢達人，安能字畫妙。
鳥跡不必傳，篆籀亦異好。
草聖實奇偉，變化不可料。
張顛號神特，酒酣一脫帽。
要識善用心，乃知皆同調。
近世有鍾離，筆力絕能紹。
不必衛夫人，自是過逸少。
浩如觀波瀾，劃見鯨尾掉。
宛轉或游龍，突兀忽峰峭。
精逸一何有，信是得其奧。
豈但揮端毫，亦足見風操。